Yir 1
1
Ɛn bok ɛmɛ latdɛ ni tëë ci Yir-mɛ-yaa gat Ɣil-ki-yaa, ram kɛl kä bööth palä mëë te kä Ä-na-thoth ro̱o̱l Ben-ya-min kɛ la̱t. 
2
Kä cu ruac Kuɔth ben kä jɛ kɛ wäl diɔ̱k runi ruëc Yo-ci-yaa gat A-mon kuäär Juda. 
3
Cu mäni ni̱n ruëc Yɛ-ɣo-ya-kim gat Yo-ci-yaa kuäär Juda, amäni thuɔ̱k wäl kɛl runi ruëc Dhid-ki-yaa gat Yo-ci-yaa mëë ca ji̱ Jɛ-ru-tha-lɛm ku thuŋ naŋ ala pɛ̈ɛ̈c kɛ dhieec päthni.
Ciöt Kuɔth kɛ Yir-mɛ-yaa
4
Täämɛ cu ruac Kuɔth Nhial ben kä ɣä wëë i̱,
5
“Ni mëë /ka̱n ji̱ ni cak jic
muɔɔr ɣän cä ji̱ mɛk,
kä ni mëë /ka̱n ji̱ ni dap cä ji̱ lɛy,
ɣän cä ji̱ kuany ala gök kä döör.”
6
Kä ɣän cua̱ wee i̱, “Aɣ Kuäär ni Kuoth! Ɣän kuecä ruac kä ɛ ɣän ŋuɛ̈t mi tɔt.” 
7
Kä duundɛ ɣöö cu Kuoth Nhial ɣä jiök i̱,
“/Cu wee i̱, ‘Ɛ ɣän ŋuɛ̈t mi tɔt,’
kɛ ɣöö bi wä kä nɛy diaal
tin cä ji̱ jäk kä thi̱n,
kä bi tin diaal tin
cä la̱r ji̱ wä lat.
8
Kä /cu dual kɛ kɛ,
kɛ ɣöö bä te kɛɛl kɛ ji̱,
kä bä ji̱ gaŋ,
ruac ni ɣän Kuoth Nhial.”
9
Ɛ jɛn cu Kuoth tetdɛ la̱th thokdä, kä cuɛ ɣä jiök i̱,
“Nɛnɛ ɣän cä ji̱ ka̱m rieetkä.
10
Ɛn walɛ cä ji̱ la̱th wi̱i̱ dööri
kɛnɛ kuääriɛn,
kɛ ɣöö bikɛ yut, kä bikɛ yuɔr piny,
bikɛ däk kä bikɛ woc,
bikɛ tit kä bikɛ pith.”
11
Kä cu ruac Kuɔth ben kä ɣä wëë i̱, “Yir-mɛ-yaa ɛŋu mi nɛɛni?” Kä cua̱ jɛ loc i̱, “Nɛ̈ɛ̈nä kaar jiaath nyuɔ̱mä

nyuɔ̱mä 
 Kɛ thok Ɣi-bɛ-ru cäätdɛ kɛ riet kä ɣöö tiit.
.” 
12
Kä cu Kuoth Nhial ɣä jiök i̱, “Ci guic agɔaa, kɛ ɣöö ɣän guɛcä ɣöö bi ruacdä cop guäthdɛ.” 
13
Kä cu ruac Kuɔth rɔ nyɔk kɛ ben kä ɣä wëë i̱, “Ɛŋu mi guici?” Kä cua̱ jɛ loc i̱, “Nɛ̈ɛ̈nä cuk mi pua̱a̱r, kui̱c caam, mi gäŋ rɔ kɔn kui̱c cuëëc.”
14
Kä cu Kuoth ɣä jiök i̱, “Bi da̱k ben kui̱c caam bëë kä nɛy diaal tin cieŋ ɛn muun ɛmɛ. 
15
Kɛ ɣöö ɣän cɔalä thuk duëli diaal tin te kuäärä kuec caam, ruac ni ɣän Kuoth Nhial. Kä bikɛ ben bi ramɔ kuäärɛ ben yiath piny thuk rɛ̈ɛ̈k Jɛ-ru-tha-lɛm, kä ba pänydɛ go̱l kui̱ni diaal kɛnɛ wi̱i̱ Juda diaal. 
16
Kä bä kɛ cu luk, kɛ jiäkiɛn diaal kɛ lo̱kdiɛn kɛ ɣä, kɛnɛ wäŋdiɛn kɛ kuth ti jiɛn wal tin kur kä pal kɛn nikɛ. 
17
Duundɛ ni ɣöö rialni rɔ ikä, kä lätni tin diaal tin cä la̱r ji̱. /Cu dual kɛ kɛ, kiɛ bä ji̱ moc buar nhiamdiɛn. 
18
Kä ɛn walɛ cä ji̱n Yir-mɛ-yaa jak kä wec mi bum bum, kä cä ji̱ jak kä thi̱r yieethä, kä päny cikä min dɛ̈ɛ̈r kɛ ɣöö bɛ ji̱ gaŋ kɛ ji̱ muɔ̱ɔ̱n ɛmɛ diaal, kɛnɛ kui̱ kua̱ri Juda kɛ ruëëckɛ kɛnɛ bööth palä kɛ ji̱kɛ diaal. 
19
Kɛn bikɛ nyiëëny kɛ ji̱, duundɛ ɣöö /ca ji̱ bi puɔ̱t, kɛ ɣöö ta̱a̱ kɛɛl kɛ ji̱, ɛn ɣöö bä ji̱ gaŋ ruac ni ɣän Kuoth Nhial.”
